Navnene på de savnede er offentliggjort
De fem savnede er kaptein Ståle Garberg (42) fra Oslo, oberstløytnant Truls Audun Ørpen (46) fra Oslo, kaptein Bjørn Yngvar Haug (40) fra Ullensaker, kaptein Siw Robertsen (45) fra Oslo og kaptein Steinar Utne (35) fra Oslo. Det melder Forsvaret på sine nettsider. Det var torsdag ettermiddag at et C-130J Hercules, et militært transportfly, skulle fly fra Evenes flyplass til Kiruna i Sverige.Løytnant Fredrik Tandberg, som fungerer som presseoffiser, har vært i basen siden det ble kjent at fem kolleger var savnet. Han forteller om svært vanskelige timer på flyplassen. - Stemningen her er trykket og tung nå. Det er et lite miljø blant flygerne og de som jobber med flyene, og de preges selvsagt av dette, alle sammen, sier Tandberg. Pilotene og kollegene til de savnede orket ikke å snakke med pressen i kveld. Mange av dem er også involvert i søket. - Det er klart det er ekstra vanskelig å lete etter noen man kjenner så godt, sier Tandberg. Det var fra Evenes Hercules-maskinen lettet i ettermiddag, på det som skulle være en rutineflygning. - Leteaksjonen foregår under svensk styring. Danske Merlin og norske Sea King helikoptre leter fra Kiruna, sammen med svenske Jas Gripen og andre fly. Det er en stor oppgave, sier Tandberg Leteaksjonen foregår i et svært stort område. - Alt tilgjengelig materiell og mannskap er ute, og det letes svært intenst. Det er den svenske hovedredningssentralen som har ansvaret. Vi stiller det vi har til disposisjon, sier Tandberg.Ifølge oberst Diederik Willem Kolff, stasjonssjef ved Gardermoen, jobber Ørpen som flyger og skvadronssjef, har en stilling i FLO, Forsvarets logistikkorganisasjon, er utdannet testpilot og har jobbet som flyver på Andhøya. Kolff opplyser at Garberg jobber på Gardermoen som flyver og har tjenestegjort i Danmark fra 2008 til 2011. Både Haug og Robertsen har tjenestegjort en lengre periode ved Garderoen og har jobbet på Hercules-flyet de siste tre årene. Utne, som var med som passasjer, er stasjonert på Rygge luftstasjon.Klokken 14.53 mistet flygelederne kontakten med flyet, og det ble umiddelbart satt i gang en større leteaksjon etter maskinen og de fem norske offiserene om bord. Forsvarsminister Espen Barth Eide uttalte torsdag ettermiddag at han er svært bekymret etter at flyet forsvant og fem er meldt savnet. Flyet skulle hente personell og materiell da det forsvant. Den svenske Forsvarsmakten forteller til VG Nett at de antar at det norske militærflyet enten har måttet nødlande, eller har styrtet. - Det er usannsynlig at noe annet skulle ha skjedd, sier pressetalsmann for Forsvarsmakten, Niklas Englund, til VG Nett.Ifølge informasjonssjef Marianne Øiahals ved Hæren i Nord-Norge, er de pårørende varslet om at flyet fortsatt har status som savnet. Ifølge informasjonssjefen startet leteaksjonen umiddelbart når det kom beskjed om at flyet var savnet. - Vi har mye flykapasiteter på høy beredskap fra før, så vi kom raskt i gang med søket, sier Øiahals. To norske F-16 fly, et Orion overvåkningsfly og et Seaking redningshelikopter og et dansk Merlin-helikopter deltar i søket etter det militære lasteflyet. Norsk og svensk militært personell skal også være på vei til ulykkesområdet til fots.Hercules-flyet som har status som savnet, var utstyrt med en nødpeilesender som skal kunne sende signaler lenge etter en styrt. - Det skal være mulig å lokalisere flyet i flere dager etterpå, sier redningsleder Heidi Kløkstad ved Hovedredningssentralen Nord-Norge til NRK. Nødsignaler har blitt fanget opp fra fjellområdet Kebnekaise, der det norske flyet er meldt savnet med fem nordmenn om bord, melder nyhetsbyrået TT. Klokken 19.01 bekreftet det Svenske sjøfartsverket på sine nettsider at et svakt nødsignal har blitt plukket opp av et dansk redningshelikopter. Helikopteret er nå på vei for å undersøke signalet.
Forsvaret har gått ut med navnene til de savnede som var om bord på Hercules-flyet «Siv» som forsvant mellom Evenes og Kiruna.